  Виталий Пронин Валтӥсь редакторен кылызЗинаида Рябинина:Берло  аръёссэ  ми, иворчиос, асьмеды сюрпиналъёсын шӧдылӥм, угось 2009-тӥ арын Печатья министерствоез быдтэм бере: милемыз юнматӥзы Культурая министерство борды. Но  улон возьматӥз: удысъёсты суралтыса,  азинлык басьтыны шуг - котькудӥзлэн аслаз бусыез, аслаз шобретэз...Озьы  кылем арын октябрь толэзе  элькунмылэн Тӧроез  Печатья но массовой коммуникациосъя агентство кылдытон сярысь  указ гожтӥз. Табере ми, азьло сямен ик, ужаськом ваньмыныз ӵош, но - нимаз.  Табере милям асьмелэн ведомствомы, асьмелэн кивалтӥсьмы.Туннэ нуналлы  шаерамы пусъемын ивор вӧлмытонъя 314 ёз,  со пӧлысь 194-эз - газетъёс-журналъёс.  Арлы быдэ  калык кие вуэ 20 миллион экземпляр газет. Лыдпусэз тазьы огазеяса,  трос кадь. Но, зэмзэ вераса, тиражъёс шумпотымонэсь ӧвӧл. Кылем арын почта газет нуллон понна  дунъёссэ шӧдскымон будэтӥз, со соку ик шӧдӥськиз гожтӥськисьёс вылын - ёросъёсын тиражъёс усизы 100-200 экземплярлы, элькун газетъёслэн - 1000 экземплярозь.Таӵе югдурез тупатон вылысь выль агентстволэн кивалтӥсез Алексей Воронцов малпаське  газетъёсты вӧлмытонъя-вуттонъя почталэсь нимаз служба кылдытыны.  Со сярысь вераз агентстволэн кылем арняе ортчем коллегияз. Кемалась кулэ ни! Угось  редакцие арнялы быдэ жингыръяло гожтӥськисьёс, газетэз вуттымтэзы яке  ӝегатэмзы вылэ ӝожтӥськыса. Собере почта кивалтӥсьёслы ӝожтӥськиськом ми, но номыр уг воштӥськы, угось соос  туж ӟеч тодо:  газетчиос нокытчы уз пыре, бырйиськыны нокин пӧлысь -  почталы конкурентъёс туннэ нуналлы  ӧвӧл!Нимысьтыз удмурт изданиос сярысь ке верано, туннэ нуналлы шаерамы  соос 17 пӧртэм. Пӧлысьтызы 9-эз пото ёрос газетъёс бордын. Таяз учыре быръён паськыт, но  кызьы ке  милесьтым газетмес, озьы ик мукетъёссэ но лыдӟисьёс туж ӧжыт.  Кылсярысь, ёрос приложениос пото  200-300 экземплярен (нош куд-огаз ёросын 20-30 сюрс улӥсез!) Ӧжыт. Агентство ӵектэ: матысь 3-5 ар ӵоже  удмурт ёросъёсын приложениос гинэ ӧвӧл, анай кылын нимысьтыз газетъёс поттыны кутсконо. Ай азьланяз соос турлы буёло луыны кулэ.  Бюджетлы со араз шорлыдын 4 миллион пала усёз.Таӵе  ӵектонъёс-сӥзёнъёс чузъяськылӥзы ни кемалась, ай вашкалаез министерство кивалтыку, но кин тодэ... Зэм, 5 ар ортчыса, луоз на-а кулэлыкез - кин  лыдӟоз турлы буёло газетэз, туннэ но 200 мурт сяна  гожтӥськись ӧвӧл ке?Озьы ик лыдӟись кие уг вуо анай кылын книгаос - Ижысь сяна, мукет интыысь  соосты  югыт куазен тылэн утчаса но уд шедьты.Та вие тросгес вераськоно, дыр, экономика, ӵуказе нуналлы  оскон сярысь, но, вождэс эн вае, кинлэн маиз висе... Буйгато асме соин: лыдӟиськытэк  адями экономистозь но,  политикозь но уз буды. Теги: кылпумысь  